b'\n_START_ARTICLE_\nPodagra\n_START_PARAGRAPH_\nPodagra (gr. koj\xc5\xb3 sp\xc4\x85stai) \xe2\x80\x93 liga, sukeliama purinini\xc5\xb3 med\xc5\xbeiag\xc5\xb3 apykaitos sutrikimo. Sergant \xc5\xa1ia liga, kraujyje ir kituose organizmo skys\xc4\x8diuose labai padid\xc4\x97ja \xc5\xa1lapimo r\xc5\xabg\xc5\xa1ties kiekis. Pirmine podagra da\xc5\xbeniausiai serga vidutinio am\xc5\xbeiaus vyrai, ypa\xc4\x8d ma\xc5\xbeai judantys, valgantys daug purinini\xc5\xb3 med\xc5\xbeiag\xc5\xb3 turin\xc4\x8dio maisto (\xc5\xbeuv\xc5\xb3, riebios m\xc4\x97sos), vartojantys alkoholinius g\xc4\x97rimus. Podagrai atsirasti turi reik\xc5\xa1m\xc4\x97s ir paveld\xc4\x97jimas._NEWLINE_Antrin\xc4\x97 podagra prasideda, apsinuodijus \xc5\xa1vinu, sergant kraujo ir kitomis ligomis. Sergant podagra, \xc5\xa1lapimo r\xc5\xabg\xc5\xa1ties druskos (uratai) kaupiasi kremzl\xc4\x97se, s\xc4\x85nari\xc5\xb3 dangaluose, sausgysl\xc4\x97se, kauluose. Pa\xc5\xbeeid\xc5\xbeiami s\xc4\x85nariai, da\xc5\xbeniausiai p\xc4\x97dos did\xc5\xbeiojo pir\xc5\xa1to antrasis s\xc4\x85narys. Podagros priepuolis prasideda nakt\xc4\xaf, da\xc5\xbeniausiai po traumos, kitos sunkios ligos (insulto, infarkto), nu\xc5\xa1alus, pervargus. Priepuol\xc4\xaf sukelia s\xc4\x85nariuose nus\xc4\x97d\xc4\x99 \xc5\xa1lapimo r\xc5\xabg\xc5\xa1ties kristalai. Pa\xc5\xbeeist\xc4\x85 s\xc4\x85nar\xc4\xaf labai skauda, jis patinsta, parausta. Ligon\xc4\xaf kre\xc4\x8dia \xc5\xa1altis, temperat\xc5\xabra pakyla iki 38\xe2\x80\x9340 laipsni\xc5\xb3. Priepuolis paprastai trunka keliolika valand\xc5\xb3, kartais kelias dienas, vis kartojasi. S\xc4\x85narys deformuojasi, sutrinka jo judrumas._NEWLINE_Aus\xc5\xb3 kau\xc5\xa1eliuose, aki\xc5\xb3 vokuose, audiniuose apie pa\xc5\xbeeistus s\xc4\x85narius susidaro podagriniai mazgeliai \xe2\x80\x93 \xc5\xa1lapimo r\xc5\xabg\xc5\xa1ties drusk\xc5\xb3 sankaupos. Ilgainiui \xc5\xa1i\xc5\xb3 viet\xc5\xb3 oda atrofuojasi, praki\xc5\xabra._NEWLINE_Podagra gydoma dieta, skausm\xc4\x85 raminan\xc4\x8diais, prie\xc5\xa1u\xc5\xbedegiminiais ir kitais vaistais, fizioterapijos priemon\xc4\x97mis. Padeda gydymas kurorte._NEWLINE_Ligos negydant vystosi l\xc4\x97tin\xc4\x97 podagra su nuolatiniais s\xc4\x85nari\xc5\xb3 skausmais, deformacijomis. Susidar\xc4\x99 podagriniai mazgeliai gali suardyti s\xc4\x85nar\xc4\xaf. Podagra pa\xc5\xbeeid\xc5\xbeia inkstus \xe2\x80\x93 vystosi akmenlig\xc4\x97, inkst\xc5\xb3 u\xc5\xbedegimas, ilgainiui galintys progresuoti iki l\xc4\x97tinio inkst\xc5\xb3 nepakankamumo.'